钦定古今图书集成/理学汇编/文学典/第125卷 > 《祭苏子美文》前人
## 钦定古今图书集成/理学汇编/文学典/第125卷 > 《祭苏子美文》前人

哀哀子美，命止斯邪？小人之幸，君子之嗟。子之心胸，
蟠屈龙蛇，风云变化，雨雹交加。忽然挥斧，霹雳轰车。
人有遭之，心惊胆落，震仆如麻。须臾霁止，而四顾百里，山川草木，开发萌芽。子于文章，雄豪放肆，有如此
者。吁可怪邪？嗟乎世人，知此而已，贪悦其外，不窥其
内。欲知子心，穷达之际，金石虽坚，尚可破坏。子之穷
达，始终仁义，惟人不知。乃穷至此。蕴而不见，遂以没
地。独留文章，照耀后世。嗟世之愚，掩抑毁伤。譬如磨
鉴，不灭愈光。一世之短，万世之长。其间得失，不待较
量。哀哀子美，来举予觞。